google/wiki40b huggingface dataset:
Μονομερές

Ένα μονομερές (ένα μέρος) είναι ένα μόριο που μπορεί να συνδεθεί χημικά με άλλα μόρια ώστε να σχηματίσει ένα πολυμερές. Ο όρος "μονομερής πρωτεΐνη" μπορεί επίσης να χρησιμοποιηθεί για να περιγράψει μια από τις πρωτεΐνες που συνθέτουν ένα πολυπρωτεϊνικό σύμπλοκο. Το πιο κοινό φυσικό μονομερές είναι η  γλυκόζη, που συνδέεται με γλυκοζιδικούς δεσμούς στα πολυμερή όπως κυτταρίνη και άμυλο και είναι πάνω από το 77% της μάζας όλων των υλικών των φυτών. Συνήθως ο όρος μονομερές αναφέρεται σε οργανικά μόρια που σχηματίζουν συνθετικά πολυμερή, όπως, παραδείγματος χάρη, βινυλοχλωρίδιο, που χρησιμοποιείται στην παραγωγή του πολυμερούς πολυβίνυλο χλωρίδιο (PVC). Η διεργασία με την οποία τα μονομερή συνδυάζουν άκρο με άκρο για να σχηματίσουν ένα πολυμερές λέγεται πολυμερισμός. Μόρια που αποτελούνται από μικρό αριθμό μονομερών μονάδων, μέχρι λίγες δεκάδες, λέγονται ολιγομερή.

Φυσικά μονομερή

Τα αμινοξέα είναι φυσικά μονομερή που πολυμερίζονται στα ριβοσώματα για να σχηματίσουν πρωτεΐνες. Τα νουκλεοτίδια, μόρια που βρίσκονται στον πυρήνα του κυττάρου, πολυμερίζονται για να σχηματίσουν νουκλεϊκά οξέα – DNA και RNA. Τα μονομερή της γλυκόζης μπορούν να πολυμεριστούν για να σχηματίσουν άμυλο, γλυκογόνο ή κυτταρίνη· τα μονομερή της ξυλόζης μπορούν να πολυμεριστούν για να σχηματίσουν ξυλάνη. Σε όλες αυτές τις περιπτώσεις, ένα άτομο υδρογόνου και μια ομάδα υδροξυλίου (-OH) χάνονται, για να σχηματίσουν H₂O και ένα άτομο οξυγόνου συνδέει κάθε μονάδα μονομερούς. Λόγω του σχηματισμού νερού ως ενός από τα προϊόντα, αυτές οι αντιδράσεις είναι γνωστές ως αφυδατώσεις.
Το ισοπρένιο είναι ένα φυσικό μονομερές και πολυμερίζεται για να σχηματίσει καουτσούκ, συνήθως cis-1,4-πολυισοπρένιο, αλλά επίσης και trans-1,4-πολυμερές.

Μοριακή μάζα

Οι ενώσεις μικρής μοριακής μάζας που δομήθηκαν από μονομερή αναφέρονται επίσης ως διμερή, τριμερή, κοκ., αν έχουν 2, 3, κ.ο.κ μονάδες μονομερών, αντίστοιχα. Οποιοσδήποτε αριθμός από αυτές τις μονομερείς μονάδες μπορεί να υποδεικνύεται με το αντίστοιχο ελληνικό πρόθεμα. Μεγαλύτεροι αριθμοί δηλώνονται συχνά στα αγγλικά (για την αγγλική γλώσσα) ή με αριθμούς αντί για τα ελληνικά.π.χ., ένα 20-μερές σχηματίζεται από 20 μονομερή. Μόρια που δημιουργούνται από μικρό αριθμό μονομερών μονάδων, μέχρι μερικές δεκάδες, ονομάζονται ολιγομερή.

Βιομηχανική χρήση

Εξετάζοντας την τρέχουσα σφικτή αγορά μονομερών, ιδιαίτερα στο προπυλένιο και τα οφέλη από τις διεργασίες ανάκτησης με βάση τις μεμβράνες, μεγάλοι παραγωγοί πολυολεφινών παγκοσμίως χρησιμοποιούν ήδη τέτοιες διεργασίες ανάκτησης σε νέες εγκαταστάσεις τελευταίας τεχνολογίας. Για να βελτιώσουν την ανταγωνιστικότητα των πιο παλιών εγκαταστάσεων, η χρήση της ανάκτησης έχει γίνει απαραίτητη.
Νόμος του Γκόντγουιν

Ο Νόμος του Γκόντγουιν, Αγγλ. Godwin's law, γνωστός και ως Κανόνας του Γκόντγουιν περί Ναζιστικών Αναλογιών είναι ρητό που σχηματίστηκε από τον Μάικ Γκόντγουιν το 1990. Ο νόμος αναφέρει:
Καθώς επιμηκύνεται μια διαδικτυακή συζήτηση, η πιθανότητα μιας σύγκρισης που θα περιλαμβάνει τους ναζιστές και τον Χίτλερ προσεγγίζει τη μονάδα
— Mike Godwin
Ο νόμος του Γκόντγουιν παρατίθεται συχνά σε διαδικτυακές συζητήσεις ως προειδοποίηση κατά της χρήσης εμπρηστικής ρητορικής ή μεγαλοποιημένων συγκρίσεων.
Π.Σ. Ορφέας Νέου Σκοπού (καλαθοσφαίριση)

Ίδρυση

Το τμήμα καλαθοσφαίρισης του Ορφέα Νέου Σκοπού ιδρύθηκε το 1990 επί προεδρίας του Βασίλειου Κετσετζή. Πρωτεργάτες του ήταν ο Σταύρος Ξανθούλης (έφορος) και ο Χρήστος Γκαβανόζης (προπονητής).
Το 1991 δημιουργήθηκε η πρώτη ακαδημία καλαθοσφαίρισης του συλλόγου για αθλητές ηλικίας 8-12 ετών, ενώ την επόμενη χρονιά λαμβάνει χώρα η πρώτη συμμετοχή της ομάδος στο παιδικό πρωτάθλημα του νομού Σερρών.

Ιστορική αναδρομή

Η ανδρική ομάδα του Ορφέα συμμετέχει για πρώτη φορά στο Πρωτάθλημα της Β' Κατηγορίας Ανδρών της Ε.ΚΑ.Σ.Α.ΜΑ.Θ. το 1993. Στην Α' Κατηγορία ανήλθε αήττητη το 2001.
Κατά την αγωνιστική περίοδο 2006 κατέκτησε το Κύπελλο της Ένωσης νικώντας στον τελικό την ομάδα της Αγίας Βαρβάρας Καβάλας. Σε τελικό του ίδιου θεσμού συμμετείχε και πάλι το 2008, όπου γνώρισε, ωστόσο, την ήττα από τη Θύελλα Φερών με σκορ 63-60. 
Την επόμενη χρονιά, 2008-09, ο σύλλογος κατέκτησε το Πρωτάθλημα της Ε.ΚΑ.Σ.Α.ΜΑ.Θ.,  λαμβάνοντας παράλληλα το δικαίωμα ανόδου στη Γ' Εθνική Κατηγορία (με απολογισμό 20 νίκες και 2 ήττες). Την ίδια χρονιά κατέκτησε και πάλι το Κύπελλο της Ένωσης, επικρατώντας της Θύελλας Φερών με σκορ 48-47.  
Κατά την αγωνιστική περίοδο, 2009-10, έχοντας καταλάβει την 11η θέση στην κανονική περίοδο, συμμετείχε σε αγώνες μπαράζ με την ομάδα που κατέλαβε την αντίστοιχη θέση στον έτερο όμιλο του Βορρά, τον Κ.Α.Π.Σ. Έδεσσα. Γνωρίζοντας την ήττα με 59-58, υποβιβάστηκε στο τοπικό πρωτάθλημα.
Την επόμενη χρονιά, 2010-11, ο σύλλογος των Σερρών κατέκτησε εκ νέου το Πρωτάθλημα της Ε.ΚΑ.Σ.Α.ΜΑ.Θ., επιστρέφοντας στα πανελλαδικά πρωταθλήματα (με απολογισμό 17 νίκες και 3 ήττες). Συμμετείχε παράλληλα στον τελικό του Κυπέλλου όπου και ηττήθηκε από τη Χρυσούπολη με σκορ 64-75.
Κατά την αγωνιστική περίοδο, 2011-12, ο Ορφέας ολοκλήρωσε τις αγωνιστικές του υποχρεώσεις για τη Γ' Εθνική στην 3η θέση της τελικής βαθμολογικής κατάταξης του ομίλου του, παραμένοντας στην κατηγορία. Δεν στάθηκε το ίδιο τυχερός τη χρονιά 2012-13 οπότε και κατετάγη 10ος στον τελικό βαθμολογικό πίνακα με αποτέλεσμα να επιστρέψει στο επίπεδο της Ε.ΚΑ.Σ.Α.ΜΑ.Θ.
Εκλογές Γερουσίας στη Λιβερία 2014

Εκλογές για Γερουσία διεξήχθησαν στη Λιβερία στις 20 Δεκεμβρίου 2014. Στις εκλογές εξελέγησαν οι μισοί γερουσιαστές από τη Γερουσία.

Πλαίσιο

Η αρχική ημερομηνία διεξαγωγής των εκλογών ήταν η 14η Οκτωβρίου 2014, όπως ορίζεται από το σύνταγμα της χώρας. Ωστόσο, η ψηφοφορία αναβλήθηκε ως τις 16 Δεκεμβρίου εξαιτίας της επιδημίας του ιού Έμπολα. Λίγο πριν τις 16 Δεκεμβρίου οι εκλογές αναβλήθηκαν ξανά για τις 20 Δεκεμβρίου.
Στις αρχές Δεκεμβρίου η πρόεδρος Έλεν Τζόνσον-Σίρλιφ απαγόρευσε τις πολιτικές συγκεντρώσεις φοβούμενη ότι θα μπορούσαν να μεταδώσουν τον ιό.
Συνολικά 139 υποψήφιοι διεκδίκησαν 15 έδρες και ανάμεσά τους ήταν ο πρώην ποδοσφαιριστής Τζορτζ Γουεά. Κατήλθαν υποψήφιοι από 14 κόμματα, ενώ 26 άτομα κατέβηκαν ως ανεξάρτητα.
Β΄ κατηγορία ποδοσφαίρου ανδρών Κύπρου 1991-92

Σύστημα διεξαγωγής

Στο πρωτάθλημα της Β΄ κατηγορίας 1991-92 συμμετείχαν 14 ομάδες. Όλες οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας. Πρωταθλήτρια ανακηρύχτηκε η ομάδα που συγκέντρωσε τους περισσότερους βαθμούς. Οι δύο πρώτες ομάδες προβιβάστηκαν στο πρωτάθλημα Α΄ κατηγορίας 1992-93. Η τρίτη στη βαθμολογία ομάδα έδωσε μπαράζ με τη 12η ομάδα του πρωταθλήματος Α΄ κατηγορίας 1991-92, με τη νικήτρια να συμμετέχει στην Α΄ κατηγορία 1992-93 και την ηττημένη στη Β΄ κατηγορία 1992-93. 
Οι δύο τελευταίες ομάδες υποβιβάστηκαν στο πρωτάθλημα Γ΄ κατηγορίας 1992-93. Η 12η στη βαθμολογία ομάδα έδωσε μπαράζ με τη 3η ομάδα του πρωταθλήματος Γ΄ κατηγορίας 1991-92, με τη νικήτρια να συμμετέχει στην Β΄ κατηγορία 1992-93 και την ηττημένη στη Γ΄ κατηγορία 1992-93.

Σύστημα βαθμολόγησης

Η νίκη βαθμολογείτο με 3 βαθμούς και η ισοπαλία με 1 βαθμό ενώ η ήττα δεν έδινε κανένα βαθμό.
Android Froyo

Το Android 2.2-2.2.3 "Froyo" είναι μια διακοπείσα έκδοση λειτουργικού συστήματος του Android που αναπτύχθηκε από την Google, που εκτείνονται σε εκδόσεις μεταξύ 2.2 και 2.2.3. Τα αποκαλυπτήρια του έγιναν στις 20 Μαΐου του 2010, κατά τη διάρκεια του συνεδρίου Google I/O 2010.
Μία από τις πιο εξέχουσες αλλαγές στην κυκλοφορία του Froyo ήταν η πρόσδεση USB και η λειτουργία Wi-Fi hotspot. Άλλες αλλαγές περιλαμβάνουν υποστήριξη για το Android Cloud στα Μηνύματα (C2DM) υπηρεσία συσκευής, επιτρέποντας τα Push Notifications. Πρόσθετες βελτιώσεις ταχύτητα εφαρμογής, υλοποιούνται μέσω καθορισμού ΚΟΕ και εμφανίζεται μέσα σε εφαρμογές όπως top-of-the-screen banners.
Από τις 9 Ιανουαρίου του 2016 τα στατιστικά στοιχεία που εκδίδονται από την Google δείχνουν ότι λιγότερο από το 0,1% όλων των συσκευών Android με πρόσβαση στο Google Play τρέχουν το Froyo, κάτι που σημαίνει ότι αυτή η έκδοση δεν είναι πλέον σε χρήση.
Άγιος Χαράλαμπος

Σύντομος βίος

Ο Άγιος Χαράλαμπος ήταν ιερέας στη Μαγνησία της Μικράς Ασίας. Τα στοιχεία που υπάρχουν για τη ζωή του είναι λίγα. Υπολογίζεται ότι γεννήθηκε το 89 μ.Χ.. Συνελήφθη από τον έπαρχο της Μαγνησίας Λουκϊανό, κατά την περίοδο του διωγμού των Χριστιανών (περί το 198 μ.Χ.) που εξαπέλυσε ο αυτοκράτορας Σεπτίμιος Σεβήρος. Βασανίστηκε σκληρά και αποκεφαλίστηκε σε ηλικία 113 ετών (202 μ.Χ.), πιθανώς στην Αντιόχεια του Μαίανδρου. 
Η μνήμη του τιμάται στις 10 Φεβρουαρίου από την Εκκλησία, η οποία του αποδίδει το προσωνύμιο Ιερομάρτυρας. Την ίδια μέρα επίσης γιορτάζουν οι Άγιοι Πορφύριος και Βάπτος, δύο εκ των στρατιωτών που διατάχθηκαν να τον βασανίσουν και οι οποίοι βλέποντας το μαρτύριο του έγιναν Χριστιανοί. 
Τμήματα της κάρας του φυλάσσονται στον ομώνυμο ναό των Θεσπιών Βοιωτίας, καθώς και στην Μονή του Αγίου Στεφάνου στα Μετέωρα. 
Είναι Πολιούχος Άγιος στα Φιλιατρά, την Πρέβεζα, τον Πύργο, την Κέα, την Κρήνη (Τσεσμέ) της Μικράς Ασίας και της πόλης του Ληξουρίου Κεφαλλονιάς

Άγιος Χαράλαμπος Πολιούχος Πύργου

Ο Άγιος Χαράλαμπος τιμάται ως πολιούχος της πρωτεύουσας της Ηλείας, όπως και στην Πρέβεζα και στα Φιλιατρά. Στον Πύργο υπάρχει ένα μικρό παρεκκλήσιο προς τιμήν του Αγίου. Η παράδοση λέγει μάλιστα πως κατά την θεμελίωση του ναού του Αγίου βοήθησε και ο γνωστός οπλαρχηγός της επανάστασης Θεόδωρος Κολοκοτρώνης καθώς πότιζε το άλογο του σε κοντινή κρήνη.Την εικόνα του Αγίου έφερε μαζί της η ονομαστή οικογένεια των Βιλααιτεων από την Ήπειρο.Ο Άγιος έχει επιτελέσει πολλά θαύματα στην πόλη και την ευρύτερη περιοχή του Πύργου. Πολύ παλιά είχε σώσει την πόλη από την φοβερή πανώλη ενώ δεν ήταν λίγα τα παιδιά που είδαν στον ουρανό ένα γέροντα με μακριά λευκη γενειάδα να σπρώχνει με το ραβδί του ένα σύννεφο που αντιπροσωπευε την επιδημία. Άλλη φορά πάλι στην περίοδο του Ελληνογερμανικού πολέμου ο Άγιος Χαράλαμπος σκέπασε την πόλη του Πύργου με πυκνά σύννεφα σαν πέπλο, εμποδίζοντας με αυτόν τον τρόπο τα γερμανικά αεροσκάφη να βομβαρδίσουν την πόλη. Επίσης η προστασία του Αγίου δεν έλειπε και στους καταστροφικούς σεισμούς του 1993 που έπληξαν τον Πύργο.Ο Άγιος διαίρεσε τον σεισμό σε τρεις επιμέρους σώζοντας την πόλη και πολλοί είδαν στον ύπνο τους τον Άγιο να τους φανερώνει πως αυτός τους έσωσε. Ακόμα πολλές φορές μετά από λιτανείες της θαυματουργής εικόνας του Αγίου σε περιόδους ανομβρίας τελικά ερχόταν βροχή ανακουφίζοντας τις καλλιέργειες. Ο Άγιος Χαράλαμπος τιμάται στις 10 Φεβρουαρίου με κάθε επισημότητα στον Πύργο στη γειτονική του παρεκκλησίου του, Εκκλησία της Αγίας Κυριακής (λόγω ότι ο ναός είναι πιο ευρύχωρος) και μετά ακολουθεί η λιτάνευση της εικόνας του Αγίου στους δρόμους του Πύργου.
Βεντσέσλαος Β΄ της Βοημίας

Βιογραφία

Ήταν ο τέταρτος γιος τού Σομπιέσλαφ Α΄ δούκα της Βοημίας και της Αδελαΐδας των Αρπάντ, κόρης τού Άλμος πρίγκιπα της Ουγγαρίας. 
Ήταν πρίγκιπας/δούκας τού Ολομόουτς και τού Μπρνο, αλλά εκτοπίστηκε από τον Φρειδερίκο, γιο τού εξαδέλφου του Βλαδισλάου Β΄ και εξορίστηκε. Επέστρεψε όταν, έπειτα από 13 έτη, ο Κορράδος απεβίωσε. 
Το 1191 διαδέχθηκε τον Κορράδο Β΄ δούκα της Βοημίας, γιο τού εξαδέλφου του Κορράδου πρίγκιπα τού Ζνόιμο. Εκτοπίστηκε όμως έπειτα από τρεις μήνες από τον Ότακαρ Α΄ της Βοημίας, ετεροθαλή αδελφό τού Φρειδερίκου. Προσπάθησε να διαφύγει στον Ερρίκο ΣΤ΄ των Χοενστάουφεν βασιλιά της Γερμανίας, αλλά αιχμαλωτίστηκε από τον μαργράβο της Λουσατίας, που τον φυλάκισε· απεβίωσε εγκάθειρκτος.
Χειμερινοί Ολυμπιακοί Αγώνες 2022

Διαδικασία επιλογής

Το πρόγραμμα της επιλογής άρχισε από την Διεθνής Ολυμπιακή Επιτροπή τον Οκτώβριο του 2012. Οι προτεινόμενες πόλεις που επιλέχτηκαν είναι το Όσλο (Νορβηγία), το Αλμάτι (Καζακστάν) και το Πεκίνο (Κίνα). Το Όσλο αποχώρησε στις 1 Οκτωβρίου του 2014, αφήνοντας μόνες το Πεκίνο και το Αλμάτι. 
Το Πεκίνο επιλέχτηκε ως φιλοξενούμενη πόλη των Χειμερινών Ολυμπιακών Αγώνων μετά από ψήφιση του Αλμάτι με 4 ψήφους διαφορά, στις 31 Ιουλίου του 2015, 128ης συνόδου της ΔΟΕ στην Κουάλα Λουμπούρ στην Μαλαισία.

Εγκαταστάσεις

Οι διοργανωτές παρουσίασαν το σχέδιο εγκαταστάσεων στις 20 Φεβρουαρίου του 2014. Πέντε αγωνίσματα του πάγου θα πραγματοποιηθούν στο Ολυμπιακό κέντρο, Κλειστό Στάδιο του Πεκίνο και το Αθλητικό Κέντρο Wukesong του Πεκίνο, τα οποία ήταν μερικοί από τους κύριους χώρους των Θερινών Ολυμπιακών Αγώνων του 2008. Διαγωνισμοί με έλκηθρο και σκι κατάβασης θα πραγματοποιηθούν στο Xiaohaituo (ορεινή περιοχή στα βορειοδυτικά του Πεκίνου, 90 χιλιόμετρα (56 μίλια) μακριά από το κέντρο της πόλης) με τεχνητό χιόνι, δεδομένης της σπανιότητας των φυσικών χιονιού στην περιοχή αυτή. Όλα τα άλλα γεγονότα με σκι θα πραγματοποιηθούν στο Taizicheng (περιοχή σε οπτική επαφή με το Σινικό Τείχος, 220 χιλιόμετρα (140 μίλια) από το κέντρο του Πεκίνου και 130 χιλιόμετρα (81 μίλια) μακριά από Xiaohaituo).
Πανταγκρυέλ

Ο Πανταγκρυέλ είναι το πρώτο βιβλίο του Φρανσουά Ραμπελαί, που δημοσιεύθηκε το 1532, και του οποίου ο πλήρης τίτλος είναι Τα τρομερά και αποτρόπαια γεγονότα και ανδραγαθήματα του διάσημου Πανταγκρυέλ Βασιλιά των Διψοδών, γιου του μεγάλου γίγαντα Γαργαντούα. Ο επώνυμος ήρωας του βιβλίου, ο γίγαντας Πανταγκρυέλ εμφανίζεται επίσης στο Τρίτο βιβλίο, το Τέταρτο βιβλίο και το Πέμπτο βιβλίο, τα άλλα έργα του Ραμπελαί.
Μετά την επιτυχία του Πανταγκρυέλ, ο συγγραφέας υπογράφει το 1534 ένα δεύτερο μυθιστόρημα, τον Γαργαντούα. Δημοσίευσε τα δύο αυτά έργα με το ψευδώνυμο Alcofribas Nasier (αναγραμματισμός του Φρανσουά Ραμπελαί).
Ο Ραμπελαί έχει βάλει όλο του το ταλέντο στην υπηρεσία του γέλιου και του ανοιχτού πνεύματος. Ο Πανταγκρυέλ, γιος του Γαργαντούα και της Μπαμπεντέκ (η οποία πέθανε φέρνοντας τον Πανταγκρυέλ στον κόσμο), είναι ο ήρωας-γίγαντας, αυτού του εκπληκτικού έργου που αντιπαραβάλει το σκοταδισμό του Μεσαίωνα με την επέκταση της γνώσης της Αναγέννησης.
Οι περιπέτειες του Πανταγκρυέλ και του Γαργαντούα χρησιμοποιήθηκαν από το συγγραφέα σαν μέσο γελοιοποίησης της μωρίας και των δεισιδαιμονιών εκείνης της εποχής, γεγονός που οδήγησε σε προβλήματα με τις αρχές που τον κατηγόρησαν για αισχρότητα και ασέβεια.
Νίκος Κουρμπανάς

Βιογραφικό

Γεννήθηκε στο Βέλο Κορινθίας στις 22 Μαρτίου 1962. Αγωνιζόταν στην θέση του αμυντικού και έπαιξε στις ομάδες: Π.Α.Σ. Ελλάς Βέλου, Πέλωψ Κιάτου, Κόρινθο, Παναχαϊκή, Παναθηναϊκό, Πανιώνιο και Γ.Σ. Μαρκό. Φόρεσε 8 φορές την φανέλα της εθνικής Ελλάδας, 5 με την Παναχαΐκή και 3 με τον Παναθηναϊκό. Σταματώντας το ποδόσφαιρο έγινε προπονητής και συνεχίζει μέχρι σήμερα. Επίσης, έχει αγωνιστεί 4 φορές στην (Εθνική ολυμπιακή ομάδα .

Προπονητική καριέρα

Σαν προπονητής ξεκίνησε την καριέρα του  με τη Μαρκό το 1996. Ακολούθησαν ο Αιολικός, η Δόξα Βύρωνα, πάλι η Μαρκό, η Παναχαϊκή, η Καλλιθέα, η Κέρκυρα ο Φωστήρας, η Νίκη Βόλου, πάλι η Παναχαϊκή, ο Ολυμπιακός ΑΣΚ Βόλου, δεύτερη θητεία στη Νίκη Βόλου, τρίτη θητεία στην Παναχαϊκή, τρίτη στη Νίκη Βόλου,έπειτα στη Λαμία και τέλος στον Βύζαντα Μεγάρων μέχρι τον Ιανουάριο του 2010. Από το 2011 ως το 2013 ήταν στον πάγκο του Παναιγιάλειου. Τον Ιούλιο του 2014 ανέλαβε την τεχνική ηγεσία του Π.Σ. Καλαμάτα.
Άυλα

Ιστορία

Η πόλη ιδρύθηκε περίπου το έτος 650 από τον χαλίφη Ουθμάν ιμπν Αφφάν και άκμασε από το 661 ως το 1116 υπό το Χαλιφάτο των Ομεϋαδών, της δυναστείας των Αββασιδών και των Φατιμιδών. Παράκμασε στα τελη του 12ου αιώνα μετά από καταστροφικό σεισμό και επιδρομές Βεδουίνων και Σταυροφόρων. Κατακτήθηκε από τον Βαλδουίνο της Ιερουσαλήμ το 1116, και το κέντρο της πόλης μεταφέρθηκε γύρω από το κάστρο των Μαμελούκων.
Ευστάθιος Λάμψας

Βιογραφία

Ο Ευστάθιος (Στάθης) Λάμψας καταγόταν από το χωριό Βεσίνι, κοντά στα Καλάβρυτα. Έζησε τα πρώτα του χρόνια στην Οδησσό της Ρωσικής Αυτοκρατορίας και επέστρεψε μαζί με την οικογένεια του στην Αθήνα, στις αρχές της δεκαετίας του 1860. Σπούδασε μαγειρική στο Παρίσι.
Είναι γνωστός κυρίως για την ανάδειξη του ξενοδοχείου Μεγάλη Βρετανία σε σύμβολο της Αθήνας. Εντάχθηκε στο μετοχικό σχήμα του ξενοδοχείου το 1878. Επίσης έχτισε το Ίδρυμα του Γηροκομείου μεταξύ Αμπελοκήπων και Ψυχικού, το οποίο έχει δώσει το όνομά του σε όλη τη συνοικία. Για την προσφορά του αυτή προς τιμήν του έχει ονομαστεί η οδός που βρίσκεται κατα μήκος του Γηροκομείου από τη κάτω πλευρά.
Παντρεύτηκε το 1909 την Παλμύρα Παλφρουά.  Είχε μια θετή κόρη, την Μαργαρίτα, η οποία παντρεύτηκε τον Θεόδωρο Πετρακόπουλο.
Καίτη Λαμπροπούλου

Βιογραφία

Μεγάλωσε στην Κωνσταντινούπολη, όπου είχε μετακομίσει η οικογένειά της λόγω των εμπορικών δραστηριοτήτων του πατέρα της. Ήταν το δεύτερο παιδί από τα συνολικά τρία της οικογένειας.  
Ξεκίνησε τα μαθήματα στο θέατρο από τα μαθητικά της χρόνια κρυφά από την οικογενειά της και συμμετείχε στην πρώτη παράσταση του Θεάτρου Τέχνης μαζί με τον Κάρολο Κουν το 1942-1943, στην "Αγριόπαπια" του Ίψεν. Με το Θέατρο Τέχνης συνεργάστηκε στα έργα "Σουάνεβιτ", "Έτσι είναι αν έτσι νομίζετε", "Κωνσταντίνου και Ελένης", "Βυσσινόκηπος", "Στέλλα Βιολάντη", "Το πρώτο έργο της Φάννυ", "Δεν μπορείς να ξέρεις", "Χαρούμενα νιάτα", "Βρυκόλακες (Ίψεν)" κ.ά.
Στη συνέχεια, συνεργάστηκε με το Εθνικό Θέατρο υπό τη διεύθυνση του Ροντήρη και πήρε μέρος στις παραστάσεις: "Φοιτηταί", "Ζητείται υπηρέτης", "Συρανό ντε Μπερζεράκ", "Το φιντανάκι", "Λοκαντιέρα", "Ο Κατά Φαντασίαν Ασθενής", "Οι Εύθυμες Κυράδες του Ουίνδσορ" κ.ά.  Στη συνέχεια, ακολούθησε το Ροντήρη στην Ελληνική Σκηνή, αλλά συνεργάστηκε και με άλλους θιάσους σε πολλές παραστάσεις.
Στον κινηματογράφο έκανε την πρώτη της εμφάνιση το 1951 στην ταινία "Το παιδί μου πρέπει να ζήσει". Εμφανίστηκε και σε τηλεοπτικές σειρές, καθώς και στο Θέατρο της Δευτέρας.

Προσωπική ζωή

Στις 20 Δεκεμβρίου 2004, απονεμήθηκε σε αυτή και τη Σμαρούλα Γιούλη το έπαθλο "Κυβέλη" για τη συνολική τους θεατρική προσφορά.
Σύζυγός της ήταν ο δημοσιογράφος και σεναριογράφος Γεώργιος Ρούσσος. Τα τελευταία χρόνια της ζωής της τα πέρασε με την αδερφή της στο Διόνυσο.
Κάστρο του Σαρέιγ-Σαντρά

Ιστορία

Το συγκεκριμένο κάστρο βρίσκεται στους πρόποδες λόφου ο οποίος ήταν παλαιότερα καλυμμένος από αμπέλια, γνωστού ως Κτήμα του Σαρέιγ (γαλλικά: Domaine de Chareil), ο οποίος, αρχικώς, αποτέλεσε ένα εκ των φέουδων του Οίκου των Βουρβόνων.
Το κάστρο ανήκε, στα μέσα του 16ου αιώνα, στον Κλωντ Μορέν, οικονομικό ελεγκτή επί των πολέμων, ο οποίος προχώρησε στην διακόσμησή του με τοιχογραφίες όπου αναπαριστώνταν μυθολογικές και αστρολογικές θεματολογίες εμπνεόμενες από την Αρχαιότητα.
Το 1589, κατά την διάρκεια των Θρησκευτικών Πολέμων, το κάστρο πολιορκήθηκε.
Μετά το 1752, η Οικογένεια Λανγκλουά ντε Ραμαντιέρ κατέστη ιδιοκτήτης του κάστρου, εκ της οποίας ο Λουί Ζαν Πιερ Λανγκλουά ντε Ραμαντιέρ διετέλεσε ο πρώτος δήμαρχος του Σαρέιγ. Μετά τον θάνατο του υιού του, Κλωντ, τον Απρίλιο του 1815, οι κληρονόμοι προχώρησαν στην πώληση του κάστρου στην Οικογένεια Τονιέ.
Το Κράτος προχώρησε στην αγορά του Σαρέιγ το 1958.
Γεώργιος Παυλίδης

Βιογραφικά στοιχεία

Ήταν γιος του Παυλή "Μπαρουξή" Αλεξίου, αγωνιστή του '21 και αδελφός του ιδρυτή της σοκολατοβιομηχανίας "Παυλίδης", Σπυρίδωνα Παυλίδη. Επί έτη δίδαξε ως καθηγητής και γυμνασιάρχης του Α' Γυμνασίου Αθηνών. Ήταν λίαν εργατικός και φιλόπονος. Συνέγραψε διδακτικά και άλλα βιβλία. 
Πέθανε στην Αθήνα στις 3 Οκτωβρίου του 1874.
Ερρίκος της Βοημίας

Βιογραφία

Ήταν ο τέταρτος γιος του Μάινχαρτ δούκα της Καρινθίας, μαργράβου της Καρνιόλης & κόμη του Τυρόλου και της Ελισάβετ των Βίττελσμπαχ, κόρης του Όθωνα Β΄ δούκα της Βαυαρίας.
Το 1335 απεβίωσε στο κάστρο του Τυρόλου σε ηλικία 70 ετών. Τον διαδέχθηκε η κόρη του Μαργαρίτα στο Τυρόλο, τα ανίψια του Αλβέρτος Β΄ και Όθων δούκες της Αυστρίας -τέκνα της αδελφής του Ελισάβετ- στην Καρινθία & Καρνιόλη και ο Ιωάννης στη Βοημία (του Οίκου του Λουξεμβούργου), σύζυγος της Ελισάβετ, κόρης του Βεγκεσλάου Β΄.
Κωνσταντίνος Κωνσταντόπουλος (αρχαιολόγος)

Βιογραφικά στοιχεία

Γεννήθηκε στην Κωνσταντινούπολη το 1874. Σπούδασε νομισματική στην Γαλλία και Γερμανία με υποτροφία του Νομισματικού Μουσείου. Επέστρεψε και διορίστηκε Διευθυντής του Νομισματικού Μουσείου. Δημοσίευσε πάμπολλες μελέτες στην Διεθνή Εφημερίδα της Νομισματικής Αρχαιολογίας, Αρμονία, Βυζαντίδι, Επετηρίδα Εταιρείας Βυζαντινών σπουδών και αλλού.
Μπερνάρ Κουρτουά

Οικογένεια και παιδική ηλικία

Ο Μπερνάρ Κουρτουά γεννήθηκε στην Ντιζόν ως το τρίτο από 6 αδέλφια και μεγάλωσε στο επιστημονικό περιβάλλον του τόπου εργασίας του πατέρα του, την «Ακαδημία της Ντιζόν». Το ίδρυμα αυτό, στο οποίο κατοικούσε η οικογένεια, ήταν ένα μικρό ξενοδοχείο που είχε μετασκευασθεί ώστε να είναι κατάλληλο για επιστημονικές έρευνες. Ο πατέρας του Μπερνάρ, ο Ζαν-Μπατίστ Κουρτουά (γενν. 1748), εργαζόταν για λογαριασμό του χημικού ντε Μορβώ, καθώς και για την Ακαδημία ως φαρμακοποιός (pharmacien de l'Academie κατά την οικογένειά του). Το 1789 η οικογένεια μετακόμισε στο πειραματικό νιτροποιείο του Σαιν Μεντάρ (Νitrière Magny-Saint-Médard), το οποίο αγόρασε ο Ζαν-Μπατίστ Κουρτουά από τον ντε Μορβώ και τον συνεταίρο του.

Τα ύστερα χρόνια

Ο Κουρτουά πιστώνεται τόσο από τον Χ. Ντέιβυ όσο και από τον Ζοζέφ Λουί Γκαι-Λυσάκ με την ανακάλυψη του ιωδίου. Προχώρησε στην παραγωγή ιωδίου υψηλής ποιότητας και των αλάτων του το 1822. Το 1831 κέρδισε 6.000 γαλλικά φράγκα ως μέρος του Βραβείου Montyon από την Ακαδημία Επιστημών για την ιατρική αξία του ιωδίου. Ωστόσο, πάλευε με τα οικονομικά του για το υπόλοιπο της ζωής του και, όταν απεβίωσε σε ηλικία 62 ετών, δεν άφησε κάποια περιουσία στη χήρα του και στον γιο τους. Το έτος του θανάτου του, το Περιοδικό ιατρικής χημείας (Journal de chimie médicale) σημείωσε ξερά και λακωνικά την εκδημία του στις «Νεκρολογίες» του ως εξής:
«Ο Μπερνάρ Κουρτουά, ο ανακαλύψας το ιώδιο, απεβίωσε στο Παρίσι την 27η Σεπτεμβρίου 1838, αφήνων την χήρα του άνευ περιουσίας. Εάν είχε λάβει ένα πιστοποιητικό ευρεσιτεχνίας, θα είχε αποκτήσει μεγάλη περιουσία».
Ιωάννης Χρυσολωράς

Βιογραφία

Ήταν ανιψιός και μαθητής του Εμμανουήλ Χρυσολωρά, σπούδασε στον θείο του στην Κωνσταντινούπολη όπου αργότερα δίδαξε και ο ίδιος και μάλιστα πολλούς Ιταλούς. Είχε πάει στην Ιταλία, προ της αλώσεως, μαζί με τον θείο του και δίδαξαν στην Ελληνική γλώσσα σε πολλές πόλεις. Εξυμνήθηκε σε πολλές επιστολές Ιταλών λογίων ως «dostissimus» και «prudentissimus hac aetate homo et vere patruo Manuele dignissimus». 
Παντρεύτηκε στην Πίζα, την Μανφρέντλα Ντόρια, κόρη του Ιλάριο Ντόρια και της Ζαμπίας Παλαιολογίνας, νόθας κόρης του αυτοκράτορα Μανουήλ Β΄ Παλαιολόγου. Μία τους κόρη, η Θεοδώρα, παντρεύτηκε τον Φραγκίσκο Φίλελφο.
Παναγιώτης Βήχος

Βιογραφία

Γεννήθηκε στο Ναύπλιο στις 22 Ιουλίου του 1944. Έκανε μαθήματα μουσικής σε μικρή ηλικία παίζοντας πιάνο και αργότερα σαξόφωνο, κλαρίνο, φλάουτο και Ακορντεόν και τελείωσε Θεωρία, Αρμονία, Αντίστιξη και Ενορχήστρωση. Ο πατέρας του ήταν μουσικός και η μήτερα του ηθοποιός του θεάτρου. Ήταν παντρεμένος και είχε τρία παιδιά και τρία εγγόνια.
Πέθανε μετά από πολυετή μάχη με τον καρκίνο στις αρχές Δεκέμβρη του 2013.

Πολιτική δραστηριότητα

Όντας στρατευμένος πέρασε αεροδικείο καθώς συμμετείχε σε πορεία της Νεολαίας Λαμπράκη. Κατά την διάρκεια της δικτατορίας αρθογραφούσε στην εφημερίδα Χριστιανική. Συνδικαλιστικά συμμετείχε στη Πανελλήνια Πολιτιστική Κίνηση και στην Αγωνιστική Ταξική Ενότητα Μουσικών. Από το 1975 μέχρι και το 1987 εντάχθηκε στο ΚΚΕ και όταν αποχώρησε ίδρυσε την πανελλαδική ένωση κομμουνιστών, μετά το 1990 προσχώρησε στο Εργατικό Επαναστατικό Κόμμα και συμμετείχε στο Μέτωπο Ριζοσπαστικής Αριστεράς ως υποψήφιος βουλευτής. Τα τελευταία χρόνια συνεργάστηκε με το ΑΚΕΠ μέσα από το Σχέδιο-Β' που ηγείται ο Αλέκος Αλαβάνος. Ήταν διαχειριστής της ιστοσελίδας politiko-kafeneio.

Δικαστικές περιπέτειες

Κατά τη διάρκεια της εργασίας του στη Σαντορίνη κατάγγειλε υπόθεση για κύκλωμα σωματεμπορίας και κατά τη περίοδο της εκδίκασης της υπόθεσης,  συνελήφθη για υπόθεση πορνογραφίας. Για την υπόθεση αυτή δικάστηκε και αθωώθηκε αρκετές φορές σε διάστημα 14 ετών. Ο Παναγιώτης Βήχος κατέφυγε στο Ευρωπαϊκό Δικαστήριο Δικαιωμάτων του Ανθρώπου το οποίο τον δικαιώσε και του επιδίκασε 6.500 ευρώ για κακοδικία. Το φεμινιστικό κέντρο καθώς και πολιτικές οργανώσεις κατάγγειλαν ότι η διώξη του ήταν στα πλαίσια αντιποίνων για την καταγγελία του κυκλώματος σωματεμπορίας.

Σταδιοδρομία ως μουσικός

Είχε συνεργαστεί με πολλούς διάσημους καλλιτέχνες και τραγουδιστές. Είχε μελοποιήσει στίχους από τον Μέγα Ανατολικό του Ανδρέα Εμπειρίκου ενώ είχε γράψει και οχτώ βιβλία.